પહેલી આવૃત્તિ વખતે અધ્યાય ઉપરાંત આખા લખાણની અમુક કંડિકાઓ (પેરેગ્રાફ) પાડી હતી. આ આવૃત્તિમાં વિષય પરત્વે ૫૬ અધિકરણો પાડ્યાં છે.—(૮)—આનો પણ ઈતિહાસ છે. વિદ્યાર્થીઓને ગીતા ભણાવવાની સગવડ સારુ મેં એક વાર ૧૮ અધ્યાયના નાના નાના ૫૪ અધ્યાય કર્યા હતા અને ‘સંકલિતા ગીતા’ને નામે એ પ્રગટ કર્યા હતા. એ કલ્પનાને જરા સૌમ્ય કરી શ્રી વિનોબાએ બ્રહ્મસૂત્રની ઢબે ૧૮ અધ્યાયનાં ૬૦ અધિકરણ તૈયાર કર્યાં. લગભગ એ જ રચના મેં અહીં સ્વીકારી છે. જેથી મૂળ ગીતાની ૧૮ અધ્યાયની રચનામાં કશો હસ્તક્ષેપ કર્યા વગર વિષય વિવેચનના અનુકૂળ વિભાગ થઈ શકે છે.